แบงก์ขายทรัพย์รับผังเมืองใหม่
&#8220;กรุงไทย&#8221; คาดกวาดยอดขายเอ็นพีเอปีนี้ 1.2 หมื่นล้านบาท ทะลุเป้า หลังได้แรงหนุนจากผังเมืองใหม่เออีซี เล็งขยับราคาบางทำเลขึ้น 10%
27 ส.ค. 2555

“กรุงไทย” คาดกวาดยอดขายเอ็นพีเอปีนี้ 1.2 หมื่นล้านบาท ทะลุเป้า หลังได้แรงหนุนจากผังเมืองใหม่เออีซี เล็งขยับราคาบางทำเลขึ้น 10% 
นายสุชาติ เดชอิทธิรัตน์ ผู้ช่วยกรรมการผู้จัดการใหญ่ สายงานปรับโครงสร้างหนี้และบริหารทรัพย์สิน ธนาคารกรุงไทย เปิดเผยว่า ขณะนี้ธนาคารอยู่ระหว่างทยอยปรับราคาทรัพย์สินรอการขาย (เอ็นพีเอ) ในบางทำเลขึ้นประมาณ 10% เพื่อให้สอดคล้องกับความต้องการที่อยู่อาศัยเก่าที่เพิ่มขึ้นในตลาด เนื่องจากประกาศผังเมืองฉบับใหม่ที่จะเริ่มบังคับใช้กลางปีหน้า จะทำให้โครงการที่อยู่อาศัยใหม่ก่อสร้างในเขตเมืองได้ยากและมีราคาแพงขึ้นมาก 
“ผังเมืองใหม่จะทำให้ที่ดินก่อสร้างหายาก ต้นทุนแรงงานและวัสดุก่อสร้างก็เพิ่มขึ้น จะทำให้โครงการที่อยู่อาศัยใหม่มีราคาแพงขึ้น ซึ่งเรื่องนี้เป็นปัจจัยหนุนให้คนหันมาสนใจตลาดที่อยู่อาศัยมือสองมากขึ้น” นายสุชาติ กล่าว
นายสุชาติ กล่าวว่า นอกจากทรัพย์รอขายที่อยู่ในเขตเมืองแล้ว ปัจจุบันยอดขายในต่างจังหวัดยังปรับตัวเพิ่มขึ้นด้วยเช่นกัน โดยเฉพาะกลุ่มจังหวัดตามแนวชายแดนที่ติดกับ ลาว กัมพูชา และพม่า ซึ่งเป็นผลมาจากการตื่นตัวรับการเปิดประชาคมเศรษฐกิจอาเซียน (เออีซี) ที่จะมีการเคลื่อนย้ายทุนและแรงงานได้อย่างเสรี 
“ตลาดต่างจังหวัดกำลังบูมมาก ในภาคอีสานตอนนี้เราขายไปแทบจะหมดแล้ว ฝั่งตะวันตกก็มีที่ จ.ตาก เพชรบุรี ราชบุรี ก็มีอยู่ คนเริ่มมองการณ์ไกลเพราะในอนาคตจะมีเออีซีและมีการตัดถนนมอเตอร์เวย์เพิ่มอีก 5 สายด้วย” นายสุชาติ กล่าว
สำหรับยอดขายเอ็นพีเอของธนาคารในปีนี้คาดว่าจะเติบโตได้ไม่ต่ำกว่า 1.2 หมื่นล้านบาท จากเป้าทั้งปีที่วางไว้ที่ 1 หมื่นล้านบาท โดยล่าสุดธนาคารได้นำที่อยู่อาศัยประเภทต่างๆ กว่า 3,000 รายการเข้าร่วม ร่วมงานอภิมหกรรมบ้านคอนโดฯ ซึ่งคาดว่าจะช่วยสร้างยอดขายได้ไม่ต่ำกว่า 600 ล้านบาท
นายอติพัฒน์ อัศวจินดา ผู้อำนวยการฝ่ายบริหารทรัพย์สินรอการขาย ธนาคารกสิกรไทย กล่าวว่า การประกาศใช้ผังเมืองใหม่จะมีผลบวกต่อทรัพย์สินรอการขายของธนาคารในประเภทสิ่งปลูกสร้างพร้อมที่ดิน ในกลุ่มที่ดินเปล่าในบางทำเล อาจได้รับผลกระทบเช่นกัน ธนาคารจะพยายามระบายทรัพย์กลุ่มนี้ออกไปให้เร็วที่สุด เพื่อให้ผู้ซื้อสามารถขออนุญาตใช้ประโยชน์ได้ทันก่อนที่เกณฑ์ใหม่จะมีผลบังคับใช้ทั้งนี้ คาดว่าธนาคารจะทำยอดขายในปีนี้ได้ตามเป้าที่ 4 พันล้านบาท หลังจากที่ในช่วงครึ่งปีแรกขายไปได้แล้ว 2.1 พันล้านบาท โดยมีแรงหนุนจากยอดขายในจังหวัดชายแดนที่เพิ่มขึ้นจากกระแสเออีซี